  Алексей Арзамасцев Анжелика Тихонова корреспондент Удмуртиын «Жилье и городская среда» йӧскалык ӵектос улсын азбаръёсты но мер интывылъёсты умоятыны кутскизы. Со сярысь элькунысь тӧролэн но кивалтэтлэн пресс-службазы ивортӥз. Ужъёсты Ижкарысь азбаръёсын, Дэбес черкогуртысь, Можга ёросысь Бадӟым Уча, Черёмушки черкогуртъёсысь мер интывылъёсын мытӥзы.  Ижкарын Заречное шоссе, Лев Толстой нимо но Камбарской ульчаосын коркаос котыре асфальтобетон вӧлдозы, пуконъёс, жаг куянъёс пуктозы но мерттӥськозы. Нош Лев Толстой нимо ульчаысь азбаръёсын нылпиослы шудон площадкаос лэсьтозы на. Можга ёросысь Бадӟым Уча но Черёмушки черкогуртъёсын спортэн вырыны интыос радъялозы.  Озьы ик спортъя выль объектъёс Дэри ёросысь Кияик черкогуртын лэсьтозы. Отын волейболэн но баскетболэн шудыны площадкаос кылдозы. Совхозный черкогуртын «Берёзовая роща» скверын велосиепедэн ворттылыны сюрес вӧлдозы. Пероггуртын, Люкын но Якшурын - туала спорт площадкаос лэсьтозы. Спортэн вырыны тӥрлык Якшур-Бӧдья ёросысь Чур черкогуртын пуктозы. Ува черкогуртын пулэсь синпелетъёсын паркын велосипедэн ворттылыны сюрес лэсьтозы.  Тодэ вайытом, та дыре элькунын вуоно арын умоятоно мер интывылъёс понна куара сётон мынэ. Нош 2022-тӥ арын йӧскалык ӵектосэ пыртэм «Формирование комфортной городской среды» программая элькунысь 76 азбаръёсты но 90 мер интывылъёсты умоятозы.  Тегъёс: Удмуртия Ижкар лэсьтӥськон  